એકની પાછળ એકની પાછળ એકની પાછળ એક લાચાર એટલે લાઈન. આપણે ત્યાં તો લાઈન એટલે ટોળું, એટલે જથ્થો, એટલે ઝગડો એટલે બબાલ એટલે મારામારી એટલે તોડફોડ એટલે નુકસાન એટલે વળતર એટલે પાછી લાઈન! આ લાઈન લાગે એટલે ધક્કામુક્કી થાય, હૈયે હૈયું દળાય(!), એક બીજાના પગ પર પગ મૂકી આગળ વધાય. બીજાના ખીસામાં હાથ નાખવા અને આ સિવાય પણ મળતાં લાભ લાઈનમાં લેવાય. એટલે પેલી જાહેરાતમાં ડાઘને સારા કહ્યા છે તેમ લાઈન પણ કાયમ ખરાબ નથી હોતી. લાઈન લાગે એટલે લાઈનમાં ઉભા રહ્યા વગર કામ કરાવવા ઉપરના વ્યવહારો થાય. આ ઉપરના વ્યવહારોનો વ્યાપ ઉપરવાળાના દરબાર સમા મંદિરો સુધી પહોંચી ગયો છે.